Broj: 711-I-2125-P-296-21/22-07-19

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Antonija Brajkovića, gradonačelnika Grada Skradina, i dužnosnika Gorana Ilekovića, općinskog načelnika Općine Jarmina**,na 187. sjednici, održanoj 23. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Antonija Brajkovića, gradonačelnika Grada Skradina, i dužnosnika Gorana Ilekovića, općinskog načelnika Općine Jarmina, neće se pokrenuti s obzirom da iz prikupljenih podataka i dokumentacije u vezi okolnosti sudjelovanja u reklami trgovačkog društva** **Tunsgram Operations Kft, koje je u suradnji s trgovačkim društvom Luma Energy d.o.o. u Gradu Skradinu i Općini Jarmina postavljalo LED rasvjetu, nisu utvrđene okolnosti koje bi upućivale na moguću povredu odredbi ZSSI-a, budući da dužnosnik Goran Ileković u navedenoj reklami nije sudjelovao, a dužnosnik Antonijo Brajković za istu nije primio naknadu te je Grad Skradin uredno podmirio troškove postavljanja navedene rasvjete.**

Obrazloženje

 Povjerenstvo je dana 03. prosinca 2021.g. zaprimilo neanonimnu prijavu mogućeg sukoba interesa pod poslovnim brojem: 711-U-5719-P-296/21-01-4, povodom koje se vodi predmet: P-296/21. U predmetnoj prijavi podnositelj navodi da je u reklami privatne tvrtke sudjelovao gradonačelnik Grada Skradina i općinski načelnik Općine Jarmina, te da se radi o mađarskoj tvrtki Tungsram, koja je u suradnji s hrvatskom tvrtkom Luma Energy d.o.o. u Skradinu i Jarmini postavljala LED rasvjetu.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika koji ustrojava i vodi, utvrdilo da je Antonijo Brajković obnašao dužnost gradonačelnika Grada Skradina u mandatu 2017.-2021.g. te da ponovno obnaša navedenu dužnost od 21. svibnja 2021.g. Isto tako, Povjerenstvo je utvrdilo da je dužnosnik Goran Ileković počeo obnašati dužnost općinskog načelnika Općine Jarmina dana 11. lipnja 2021.g. Slijedom navedenog, povodom obnašanja navedenih dužnosti, dužnosnici Antonijo Brajković i Goran Ileković obvezni su postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je u svrhu ocjene osnovanosti i vjerodostojnosti navoda prijave od Grada Skradina i Općine Jarmina zatražilo podatke je li društvo Luma Energy d.o.o u suradnji s društvom Tungsram postavljala LED rasvjetu u Gradu Skradinu i Općini Jarmina te ukoliko jest kada je navedeni pravni posao nastao i tko ga je u ime Grada/Općine sklopio s navedenim trgovačkim društvom, te u slučaju da se radilo o poslovima nabave bagatelne vrijednosti (jednostavna nabava) radova/robe/usluga, na koji je način u svakom konkretnom slučaju pribavljena ponuda navedenog trgovačkog društva (po javnom pozivu, po izravnom pozivu prema više ili samo jednom subjektu) i po kojoj pravnoj osnovi (odredbi općeg akta Grada/Općine kojom je uređena jednostavna nabava). Nadalje, Povjerenstvo je zatražilo podatak je li posao postavljanja LED rasvjete izvršen u cijelosti te je li za navedeno ispostavljan račun i je li ga Grad/Općina podmirio/la, odnosno je li Grad/Općina i prije poslovao/la s trgovačkim društvom Luma Energy d.o.o. i/ili Tunsgram kao i je li gradonačelnik Grada Skradina Antonijo Brajković te općinski načelnik Goran Ileković kao predstavnik Grada/Općine sudjelovao u reklami za neku od navedenih tvrtki.

 Općina Jarmina odgovorila je na traženje Povjerenstva dopisom KLASA: 015-01/21-02/1, URBROJ: 2188/04-21-02-325 od 29. prosinca 2021.g. navodeći da je dužnosnik Goran Ileković preuzeo dužnost načelnika Općine Jarmina 11. lipnja 2021.god. te da je kod primopredaje preuzeo dokumentaciju koja se dostavlja Povjerenstvu, a ista se sastoji od ponude za rasvjetu LE05-174 LE0267 Općina Jarmina, narudžbenice 69/2020 po Ponudi LE05-174 LE0267 (sukladno čl.6 Pravilnika o provođenju postupaka jednostavne nabave Općine Jarmina Službeni vjesnik Vukovarsko-srijemske županije br. 9/20217.), E-računa 138-1-1 te potvrde o plaćanju RN 138-1-1 u cijelosti. Nadalje, navodi se da Općina također posjeduje Projekte modernizacije sustava javne rasvjete Općine Jarmina energetski učinkovitom rasvjetom „SEGMENT 1 Zamjena postojeće energetski neučinkovite rasvjete novom rasvjetom u LED tehnologiji“ i „SEGMENT 2 Nadogradnja sustava javne rasvjete montažom novih stupova s LED rasvjetom radi zadovoljenja norme HRN EN 13201“, te da provodi Projekt modernizacije sustava unutarnje rasvjete Osnovne škole „Matija Gubec“ Jarmina energetski učinkovitom rasvjetom, zamjenom postojeće energetski neučinkovite rasvjete novom rasvjetom u Led tehnologiji, tvrke Luma energy. Općina je dostavila i poveznicu na prezentaciju Općine Jarmina te ističe da je poslovanje nastalo u 2020.god., dok je dužnost općinskog načelnika obavljao Andrija Draganić, a da Goran lleković za vrijeme svog mandata nije sudjelovao u reklami, niti je bio u bilo kakvom doticaju sa tvrtkama Tunsgram i Luma Energy d.o.o

 Grad Skradin očitovao se dopisom KLASA: 310-02/21-01/7, URBROJ: 2182/03-01-21-2 od 28. prosinca 2021.g. navodeći da je navedeni projekt rezultat suradnje između Grada Skradina i tvrtki Luma Energy d.o.o. i Tungsram Operations Kft (Budimpešta, Mađarska), koja je donirala LED žarulje Gradu Skradinu u svrhu prezentacije pametnih, štedljivih, a i ekološki učinkovitih tehnologija. Nadalje, navodi se da je za usluge instalacije (zamjene) LED žarulja, kao i za ugradnju stupova javne rasvjete, sukladno članku 8. Pravilnika o jednostavnoj nabavi („Službeni vjesnik Šibensko-kninske županije44, broj 10/09, 5/13, 3/18), Grad Skradin izravnim pozivom sklapa ugovor s tvrtkom Luma Energy d.o.o. Ističe se da je posao instalacije LED žarulja i stupova u cijelosti obavljen te da je Gradu Skradinu ispostavljen račun koji je i podmiren. Navodi se da Grad Skradin do tada ni nakon toga nije poslovao s trgovačkim društvima Luma Energy d.o.o. i Tungsram Operations Kft. Nadalje, ističe se da je gradonačelniku prilikom snimanja priloga nije bilo poznato da se radi o reklami, niti je dao dopuštenje da se ista koristi u komercijalne svrhe. U navedenom prilogu isti je govorio isključivo o prednostima uvođenja nove „smart tehnologije", smatrajući da je snimanje priloga u službi internog medijskog dokumenta tvrtke Tunsgram Operations Kft. Ističe se da za sudjelovanje u prilogu dužnosnik nije primio nikakav honorar niti ostvario bilo kakvu materijalnu korist. Nadalje, navodi se da je gradonačelnik također u zadnjih godinu dana, sudjelovao u snimanju niza priloga na temu pametne LED rasvjete za lokalne i nacionalne medijske kuće, prezentirajući važnost projekta u smanjenju troškova električne energije i očuvanja okoliša.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Uvidom u dostavljenu dokumentaciju priloženu uz očitovanja Općine Jarmina i Grada Skradina, Povjerenstvo je utvrdilo da su navedene jedinice lokalne samouprave imale poslovni odnos s trgovačkim društvom Luma Energy d.o.o. vezano uz ugradnju stupova javne rasvjete sa LED žaruljama koje je mađarska tvrtka Tungsram Operations Kft. donirala Gradu Skradinu i Općini Jarmina. Postupak jednostavne javne nabave proveden je izdavanjem narudžbenice. Iz dostavljenih računa razvidno je da je usluga postavljanja javne rasvjete u cijelosti plaćena od strane Grada Skradina i Općine Jarmina.

 Uvidom u video prezentaciju Povjerenstvo je utvrdilo da se u istoj pojavljuje gradonačelnik Grada Skradina Antonijo Brajković te općinski načelnik Jarmine Andrija Draganić. Isto tako, utvrđeno je da u predmetnoj prezentaciji dužnosnik Antonijo Brajković navodi koliku uštedu je postigao Grad Skradin nakon uvođenja predmetne rasvjete.

 Povjerenstvo ističe kako u odnosu na dužnosnika Gorana Ilekovića nema temelja za pokretanje postupka iz razloga što isti ni na koji način nije sudjelovao u projektu postavljanja javne rasvjete te isti nije sudjelovao u promotivnoj prezentaciji.

 U odnosu na dužnosnika Antonija Brajkovića Povjerenstvo ističe kako u postupku nije utvrđeno koji bi to svoj eventualno privatni interes dužnosnik stavio iznad javnog interesa. Naime, postavljanje štedljivih žarulja, doniranih od strane tvrtke Tungsram Operations Kft. učinjeno je radi uštede električne energije u Gradu Skradinu te je stoga postavljanje navedenih žarulja u javnom interesu, odnosno isto služi boljitku svih građana, a ne privatnom interesu dužnosnika.

 Nadalje, dužnosnik za sudjelovanje u promotivnom videu tvrtke Tungsram Operations Kft. nije primio novčanu niti drugu naknadu te se stoga niti vezano uz navedeno ne može govoriti o ostvarenju privatnog interesa dužnosnika. Upravo suprotno, Grad Skradin podmirio je troškove usluga postavljanja javne rasvjete od strane tvrtke Luma energy d.o.o,

 Isto tako, Povjerenstvo nije utvrdilo nikakav drugi odnos povezanosti temeljem kojeg bi u pitanje bila dovedena nepristranost dužnosnika prilikom sklapanja pravnih poslova s tvrtkom Luma Energy d.o.o. ili prihvaćanja donacije od tvrtke Tungsram Operations Kft.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Antonijo Brajković, osobnom dostavom
2. Dužnosnik Goran Ileković, osobnom dostavom
3. Na znanje podnositelju
4. Objava na internetskoj stranici Povjerenstva
5. Pismohrana